- Jeg hulkede, jeg var helt færdig. Jeg troede ikke på, at vi fik et bryllup i dag. Sådan lyder det fra Louise Bundgaard, der lørdag er blevet gift og er klar til at fejre den store dag noget anderledes end ventet, da festen skal slutte klokken 22, og alle skal have mundbind på. Det er de nye coronarestriktioner, som statsministeren fredag præsenterede på et pressemøde, der er årsagen. Bryllupsfesten på Hotel Amerika i Hobro bliver anderledes end brudeparret havde håbet på. Med de nye restriktioner skal barer og restauranter lukke klokken 22. Derfor blev selve vielsen og spisningen rykket 2 timer frem, så de kan nå igennem de fire retter mad. - Det betyder, at der ikke kommer til at være noget dans i aften. Jeg tænker vi får lov at slutte af med brudevalsen fem minutter i ti, og så er festen egentlig slut, forklarer Louise Bundgaard. Louise og Henrik Kvist Bundgaard er ikke de eneste, hvis bryllup bliver ramt af de nye restriktioner. - Vi har først og fremmest oplevet nogle meget bekymrede gæster her i forhold til den her weekend, med bryllupper. Folk er frustrerede, bekymrede og bange, siger direktør på Hotel Amerika i Hobro, Peter Hansen. De nye restriktioner trådte i kraft lørdag klokken 12, og det har betydet ekstra arbejde for Peter Hansen og hans ansatte. - Timingen er jo altid svær, om ikke andet synes jeg, at tidsrammen er meget kort. Det er mange ting, man skal arbejde med på 22 timer, siger Peter Hansen. Med en kort tidsramme var en udsættelse også inde i overvejelserne hos brudeparret Bundgaard. - Jeg troede simpelthen ikke, vi kunne overskue det, men tanken om, at vi ikke skulle holde bryllup, var ikke til at holde ud, fortæller Louise Bundgaard. De pludselig restriktioner, der rammer brudeparret i Hobro, kommer som følge af, at coronasmitten atter har bidt sig fast i det danske samfund. Derfor lancerede statsminister Mette Frederiksen (S) fredag en række nye landsdækkende restriktioner og anbefalinger til, hvordan vi igen får sygdommen under kontrol. Samtlige tiltag vil foreløbig gælde til og med 4. oktober 2020.

Referat:
Festen skal slutte klokken 22. Så klar var meldingen, da statsminister Mette Frederiksen fredag lancerede de nye landsdækkende restriktioner på grund af den stigende udbredelse af coronavirus. Og de tidligere lukketider rammer i dag  bryllupsfester. Blandt andet hos Louise og Henrik Kvist Bundgaard, som lørdag sagde ja til hinanden.